CELEX: 62007TN0059
Language: el
Date: 2007-02-20 00:00:00
Title: Υπόθεση T-59/07: Προσφυγή της 20ής Φεβρουαρίου 2007 — Polimeri Europa κατά Επιτροπής

28.4.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 95/48
            
         Προσφυγή της 20ής Φεβρουαρίου 2007 — Polimeri Europa κατά Επιτροπής
   (Υπόθεση T-59/07)
   (2007/C 95/97)
   Γλώσσα διαδικασίας: η ιταλική
   Διάδικοι
   
      Προσφεύγουσα: Polimeri Europa S.p.A. (Μπρίντιζι, Ιταλία) (εκπρόσωποι: M. Siragusa e F. M. Moretti, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει εν όλω ή εν μέρει την προσβαλλόμενη απόφαση και να συναγάγει τις ανάλογες συνέπειες ως προς το ύψος της κύρωσης που της επιβλήθηκε,
            
         
               —
            
            
               επικουρικά, να ακυρώσει ή να μειώσει την κύρωση,
            
         
               —
            
            
               εν πάση περιπτώσει, να καταδικάσει την Επιτροπή στα δικαστικά έξοδα, περιλαμβανομένων των δικηγορικών αμοιβών.
            
         Ισχυρισμοί και κύρια επιχειρήματα
   Με την απόφαση C(2006) 5700 τελ., της 29ης Νοεμβρίου 2006, στην υπόθεση COMP/F/38.638 — Καουτσούκ από βουταδιένιο και καουτσούκ από στυρόλιο και βουταδιένιο που παρασκευάζεται με πολυμερισμό γαλακτώματος (στο εξής: προσβαλλόμενη απόφαση), η Επιτροπή διαπίστωσε ότι η εταιρία POLIMERI EUROPA, μαζί με άλλες επιχειρήσεις, παραβίασε το άρθρο 81 ΕΚ και το άρθρο 53 της Συμφωνίας για τον Ευρωπαϊκό Οικονομικό Χώρο, καθόσον οι επιχειρήσεις αυτές συμφώνησαν επί ορισμένων τιμών για τα παραπάνω αναφερόμενα προϊόντα (στο εξής: επίμαχα προϊόντα), κατένειμαν τους πελάτες μέσω συμφωνιών για αποφυγή του επιθετικού ανταγωνισμού και αντάλλασσαν εμπιστευτικά εμπορικά στοιχεία.
   Προς στήριξη της προσφυγής της κατά της προσβαλλόμενης απόφασης, η POLIMERI EUROPA ισχυρίζεται καταρχάς ότι υπήρξαν σοβαρές διαδικαστικές παραβάσεις και ότι προσβλήθηκαν τα δικαιώματά της άμυνας. Ειδικότερα, η προσφεύγουσα παρατηρεί ότι η Επιτροπή (i) εφάρμοσε κατά μη ενδεδειγμένο τρόπο το λεγόμενο πρόγραμμα επιείκειας, (ii) εξέδωσε αδικαιολόγητα και ανεξήγητα μια δεύτερη ανακοίνωση αιτιάσεων, αλλοιώνοντας όμως τη λειτουργία της, (iii) καταλόγισε, για πρώτη φορά με την προσβαλλόμενη απόφαση, στην εταιρία POLIMERI EUROPA την αποκλειστική ευθύνη για πραγματικά περιστατικά που είχαν λάβει χώρα κατά το χρονικό διάστημα που την ευθύνη στον τομέα των επίμαχων προϊόντων είχε η εταιρία Syndial S.p.A. και όχι η ίδια η προσφεύγουσα, (vi) προέβη, με την προσβαλλόμενη απόφαση, σε νέα ποσοτική εκτίμηση της αγοράς, η οποία διέφερε από εκείνη που είχε χρησιμοποιηθεί προηγουμένως.
   Η προσφεύγουσα παρατηρεί στη συνέχεια ότι η προσβαλλόμενη απόφαση ενέχει ουσιαστικές πλημμέλειες λόγω: (i) μη διεξαγωγής έρευνας καθώς και ελλιπών και αντιφατικών αιτιολογιών κατά τον ορισμό της σχετικής αγοράς, καθόσον η Επιτροπή αξιολόγησε από κοινού τους τομείς του καουτσούκ από βουταδιένιο και του καουτσούκ από στυρόλιο και βουταδιένιο από πολυμερισμό γαλακτώματος — χωρίς όμως να λάβει υπόψη της το φυσικό καουτσούκ — και προέβη σε αδικαιολόγητη ποσοτική εκτίμηση της αγοράς, (ii) εσφαλμένου καταλογισμού στην POLIMERI EUROPA της ευθύνης για περιστατικά αναγόμενα σε χρονικό διάστημα κατά το οποίο δεν είχε η ίδια την ευθύνη της διαχείρισης των εν λόγω προϊόντων, αλλά μια άλλη εταιρία, (iii) μη διεξαγωγής έρευνας καθώς και ελλιπών και αντιφατικών αιτιολογιών κατά την εκτίμηση των πραγματικών περιστατικών, (iv) μη διεξαγωγής έρευνας καθώς και ελλιπών και αντιφατικών αιτιολογιών όσον αφορά τις αποδείξεις για παράνομες ενέργειες εντός της αγοράς του καουτσούκ από βουταδιένιο.
   Τέλος, η προσφεύγουσα επισημαίνει ότι η κύρωση που της επιβλήθηκε είναι παράνομη λόγω: (i) παραβίασης της υποχρέωσης αξιολόγησης των πραγματικών επιπτώσεων της παράβασης, (ii) ελλιπούς αιτιολογίας και παραβίασης των αρχών της ίσης μεταχείρισης και της αναλογικότητας, όσον αφορά την προσαύξηση προς τον σκοπό αποτροπής μελλοντικών παραβάσεων, (iii) εσφαλμένου υπολογισμού της διάρκειας της παράβασης, αν ληφθούν υπόψη τα διαθέσιμα αποδεικτικά στοιχεία, (iv) εσφαλμένων αιτιολογιών και παραβίασης των αρχών της ασφάλειας δικαίου και της αναλογικότητας, όσον αφορά την εφαρμογή του θεσμού της υποτροπής, (iv) μη εφαρμογής του ελαφρυντικού στοιχείου που συνίσταται στη μη εκτέλεση των υποτιθέμενων συμφωνιών ή της υποτιθέμενης εναρμονισμένης πρακτικής.